Source: http://www.amadeusradio.hu/hirek/
Timestamp: 2017-09-20 18:17:36+00:00

Document:
Amadeus Rádió | A 80-as 90-es évek legnagyobb slágerei ? Hírek Hírek – Amadeus Rádió | A 80-as 90-es évek legnagyobb slágerei
2011201220132014201520162017 010203040506070809101112 01020304050607080910111213141516171819202122232425262728293031
A tanulók kerékpárjait ellenőrizték a kőtelki iskolában 2017.09.20
Az iskolakezdésre való tekintettel ellenőrizték a tanulók kerékpárjait Kőtelken kedd reggel. A helyi körzeti megbízott összesen húsz kétkerekűt vizsgált meg, ebből mindössze kettő volt a szabályoknak megfelelően felszerelve. A rendőr megvizsgálta a kötelező tartozékok meglétét és ellenőrizte a gépkocsival érkezőket is. Esetükben a passzív biztonsági eszközök használatát figyelte. A közlekedők biztonsága érdekében láthatósági mellényeket, fényvisszaverő karpereceket és matricákat, valamint kerékpárlámpát és küllőprizmákat osztottak szét az ellenőrzöttek között.<br/>
Nőtt a gázolaj ára 2017.09.20
Emelte bruttó 2 forinttal a gázolaj árát szerdán a Mol, a benziné nem változott. Az emeléssel a gázolaj átlagdíja 353 forintra nőtt, a benziné pedig szintén ugyanennyi maradt. Az üzemanyag értéke legutóbb pénteken változott, a benziné akkor 3 forinttal 353 forintra csökkent, a gázolajé 351 forint maradt. Az autósok 50 forintos különbséget is tapasztalhatnak a kutak árai között.<br/><br/>
Újabb embert fogtak el a múlt heti londoni merénylet kapcsán 2017.09.20
Őrizetbe vettek kedd este egy fiatal férfit a londoni metróban múlt pénteken elkövetett pokolgépes merénylettel összefüggésben - közölte a brit rendőrség. Ő a harmadik, akit a terrorcselekmény után elfogtak. A Scotland Yard jelentette be, hogy a 25 éves férfit a walesi Newportban vették őrizetbe. Az akciót a londoni rendőrség terrorellenes parancsnokságának egységei hajtották végre a helyi rendőrséggel együttműködve. A merénylettel összefüggésben szombaton két embert vettek őrizetbe. <br/>
Tizenkét év fegyházat kapott egy ceglédi pedofil 2017.09.20
Tizenkét év, fegyházban letöltendő szabadságvesztésre ítélt nem jogerősen a Budapest Környéki Törvényszék kedden egy ceglédi férfit, aki szexuális erőszakot követett el egy hétéves kislány ellen. A 66 éves vádlott tavaly decemberben behúzta háza udvarába a kislányt. A sértettet a házban az ágyra fektette, és amikor a kislány megpróbált ellenkezni, ököllel ütötte a fejét, majd szexuális erőszakot követett el ellene. A férfi a gyermeket ezután sem engedte haza. A kislány eltűnését nevelőanyja jelentette be, a gyermeket a rendőrök este találták meg a vádlott lakásán.<br/> <br/>
Konferenciát szervez a kormány külhoni magyar egyetemistáknak 2017.09.20
A Miniszterelnökség nemzetpolitikai államtitkársága szakmai hétvégét és továbbképzést szervez külhoni magyar főiskolai és egyetemi hallgatóknak novemberben. A tájékoztatás szerint a magyar nemzetet érintő legfontosabb közéleti kérdésekre fogékony hallgatók jelentkezését várják, akik szülőföldjükön tervezik jövőjüket. A konferencia segíti a Kárpát-medencében élő magyar fiatalok közösségépítését, a magyar-magyar kapcsolatok erősítését is - emelték ki.<br/><br/>
Nyugdíjasoknak tartottak bűnmegelőzési vetélkedőt Jászladányon 2017.09.20
Közel negyven megyei nyugdíjasklub képviseltette magát hétfőn a Jászladányon megtartott bűnmegelőzési vetélkedőn. A megnyitót követően bűnmegelőzési előadást tartottak a szakemberek, amelyen az áldozattá válás megelőzése, a vagyonvédelem és a közlekedésbiztonság volt a központi téma. Ezután a jelenlévők egy játékos vetélkedőn mérhették össze tudásukat a témákban. A teszt után konfliktuskezelési tréninget tartottak, amely során interaktív szituációs gyakorlatokon keresztül ismerhették meg az áldozattá válás elkerülésének lehetőségeit a résztvevők.<br/><br/>
Áder János: minél több települést be kell kapcsolni világszerte a klímavédelembe 2017.09.20
Áder János a New Yorkban kedden megtartott klímavédelmi tanácskozáson azt javasolta António Guterres ENSZ-főtitkárnak, hogy világszerte bővítsék a szén-dioxid-kibocsátás csökkentését célzó kezdeményezésben részt vevő városok, tartományok körét. Az államfő hangsúlyozta: Közép-Európából Budapest az egyetlen város, amely tagja e szerveződésnek. Áder János azt is felvetette: a résztvevők ne 2050-ig szóló vállalást tegyenek le az asztalra, hanem az azt követő tíz évre is vázolják fel elképzeléseiket. <br/>
Kevés ukrán élt az uniós vízummentesség előnyeivel 2017.09.20
A vízummentesség bevezetése óta eltelt három hónapban mindössze 236 ezer ukrán élt a lehetőséggel, hogy könnyített módon utazhasson be az európai uniós országokba - derült ki kedden az EU ukrajnai külképviseletének sajtószolgálata által közzétett adatokból, amelyek azt mutatják, hogy az ukránok jelentős része még kiváltotta a vízumot. Június 11. és szeptember 11. között összesen csaknem 6 millió ukrán állampolgár látogatott az EU-ba. Közülük 83 százalék vízummal utazott, és csak 17 százalék élt a mentességgel.<br/>
Több mint 200 magyarországi település vesz részt az Európai Mobilitási Héten 2017.09.20
Az idén több mint 200 magyarországi település vesz részt a 16. Európai Mobilitási Héten. Violeta Bulc közlekedéspolitikáért felelős uniós biztos budapesti sajtótájékoztatóján arról beszélt, hogy a közlekedés okozza a szén-dioxid-kibocsátás 24 százalékát Európában. Kifejtette, hogy a levegő szennyezése évente 400 ezer európai lakos korai halálát és mintegy 120 milliárd euró többletköltséget okoz. Elmondása szerint Magyarország az innovatív közlekedési fejlesztések, az alternatív üzemanyagok elérhetősége területén élen jár Európában.<br/>
Elhallgatott pedofil ügyek miatt áll bíróság elé a lyoni érsek 2017.09.20
Bíróság előtt kell felelnie a lyoni érseknek, akit pedofil papok áldozatai azzal vádolnak, hogy 25 évvel ezelőtt tudomása volt a molesztálásokról, de nem jelentette a hatóságoknak. Az érsek és hat további egyházi vezető ellen jövő áprilisban folytatják le a pert, amelyet egy tavaly szexuális visszaéléssel meggyanúsított pap tíz áldozata kezdeményezett. Az atya ügyvédje közölte a bíróval, hogy &quot;az egyházi hatóságok 1991 óta ismerték a tényeket&quot;, ennek ellenére védence 2015-ös nyugdíjazásáig gyakorolhatta a papi hivatását.<br/> <br/>
Pert vesztett a legfőbb ügyész Szigetvári Viktor ellen 2017.09.20
Polt Péter legfőbb ügyész pert vesztett Szigetvári Viktor ellen. A legfőbb ügyész szerint az Együtt akkori elnöke megsértette a személyiségi jogait 2015 tavaszán, amikor a Quaestor-ügyben bűnsegédnek nevezte, és a lánya és Tarsoly Csaba titkára közötti élettársi kapcsolatot feszegette. A Kúria álláspontja szerint Szigetvári Viktor véleményt formált és nem tényeket állított Polt Péter tevékenységéről, az ügyészség fideszesnek minősítése pedig politikai véleménynek minősül, amely nem sérti a személyiségi jogot.<br/>
A hazai taxik negyedét le kell cserélni 2017.09.20
Az országban futó tízezer taxi negyedét le kell cserélni, mert a jogszabály szerint szolgáltatásuk csak tízévesnél fiatalabb autóval végezhető - írja a Világgazdaság. Metál Zoltán, az Országos Taxis Szövetség elnöke a lapnak elmondta, hogy a csere folyamatosan zajlik, és a frissítés inkább a vidéki piacot érinti, mert Budapesten alacsonyabb a taxik átlagos kora. A fővárosban az autók egy részét környezetkímélőbb motorral felszereltre kell váltani, mert a budapesti rendelet szigorúbb a jogszabálynál.<br/><br/>
Százötven halottja van az újabb mexikói földrengésnek 2017.09.20
Nagy erejű földrengés rázta meg kedden Mexikó középső részét, többek között a fővárost is. A mexikói szeizmológiai intézet adatai szerint a Richter-skála szerint 6,8-as erejű volt a rengés, az amerikaiak ennél is erősebbnek, 7,1-es erejűnek mérték. A katasztrófának országszerte 150 halálos áldozata van. Mexikóvárosban legalább 27 épület összedőlt és nagyon sok megrongálódott. Az állami közműcég jelentése szerint a földrengés megrongálta a hálózatot is, így 3,8 millió embernél nincs áram. <br/>
Viszonylag jól tisztítanak, de hangosak az olcsó mosogatógépek 2017.09.20
Összesen 48 mosogatógépet tesztelt laboratóriumban a Tudatos Vásárlók Egyesülete nemzetközi fogyasztóvédelmi szervezetekkel együtt. A tesztből kiderül, hogy 200 ezer forintért már kaphatunk olyan készüléket, amelyik viszonylag jól tisztít, szárít, energiatakarékos, és még nem is túl zajos. Az egyesület szerint 110 ezer forint alatt is találunk legalább közepesen tisztító, szárító, viszonylag energiatakarékos készüléket, ha beletörődünk, hogy hangos.<br/><br/>
Októberi gyakorlatokon vethetik be az önkétes tűzoltók új eszközeiket 2017.09.20
Összesen csaknem 3,4 millió forint értékű eszközt nyertek a megyei önkéntes mentőcsoportok az Országos Katasztrófavédelmi Főigazgatóság pályázatán. Egyebek között egy drón, csónak, csónakmotor és búvárruha kerülhetett az önkéntesek birtokába. Idén a Jász-Nagykun-Szolnok Megyei Polgári Védelmi Szövetség pályázott sikeresen, a szövetség 10 százalék önerőt is vállalt. Október 5-én, 6-án Tiszafüreden viharkár-elhárítási, vízi mentési, és logisztikai, Kunmadarason pedig kutatási-mentési gyakorlaton vetheti be az új eszközöket a 12 csoport.<br/><br/>
Finomítani kell a nemzeti tengelysúlymérő rendszer szabályozását 2017.09.20
A fuvarozói érdekképviseletek szerint finomítani kell a nemzeti tengelysúlymérő rendszerre vonatkozó szabályozáson - írta a Magyar Idők. Somogyi Gábor, a Magyar Közúti Fuvarozók Egyesületének főtitkára közölte: a folyékony árut szállító kamionok más tengelynyomást produkáltak álló helyzetben a hagyományos mérlegen, mint haladás közben a burkolatba épített érzékelőkön. Az is fontos kérdés, hogy lesz-e tűréshatár, hiszen nem mindegy, hogy a rakomány tömege egy kilóval vagy két tonnával haladja meg a megengedett mértéket - tette hozzá Somogyi Gábor. <br/>
Egyre több hazánkban a tüdőfibrózisos beteg 2017.09.20
Évről évre nő az ismeretlen eredetű tüdőfibrózisos esetek száma Magyarországon, jelenleg 5-600 beteg van – közölte Müller Veronika, a Semmelweis Egyetem Pulmonológiai Klinikájának igazgatóhelyettese. A kór légzési nehézséggel, köhögéssel kezdődik, majd csökken a terhelhetőség és óraüvegszerűvé válnak a körmök. Müller Veronika szerint kulcsfontosságú, hogy már kisebb panaszokkal is mielőbb keressék fel a háziorvost, aki szükség esetén tüdőgyógyászhoz küldi a beteget. <br/>
Gyorsítaná a kormány a végrehajtási eljárásokat 2017.09.20
A költségvetést megillető bevételek gyorsabb és hatékonyabb beszedéséhez járulhat hozzá az új adóvégrehajtási törvény – írja a Világgazdaság. A javaslat értelmében jövő évtől a közigazgatási eljáráshoz köthető tartozások rendezése egységesen a Nemzeti Adó- és Vámhivatal közreműködésével történne. Egységes lenne az eljárás az adók, az egészségügyi szolgáltatási járulék vagy a hulladékgazdálkodási díj végrehajtásakor, valamint a közigazgatási szervektől átkerülő ügyekben is a NAV bírálná el a fizetési kedvezményi kérelmeket.<br/>
A 250 éves Lehel Vezér Gimnáziumot ünnepelték Jászberényben 2017.09.20
Jubileumi díszünnepséget tartottak hétvégén Jászberényben, a Lehel Vezér Gimnázium megalapításának 250. évfordulója alkalmából. Antics István igazgató elmondta, hogy ezalatt az idő alatt sok minden változott, de egyvalami állandó: a gimnáziumból minden évben igazi emberi értékekkel rendelkező, intelligens, világra nyitott fiatalok kerülnek ki. Szombaton este a középiskola alapítványa szervezésében huszadik alkalommal tartották meg az intézmény bálját, amelynek bevételét az iskola tehetséggondozásának támogatására fordítják.<br/>
Tízezrek idő előtti halálát okozza a dízelautók kipufogógáza Európában 2017.09.20
Mintegy tízezer ember idő előtti halálát okozza a dízelgépkocsik nitrogén-oxid kibocsátása az Európai Unió 28 tagállamában, Norvégiában és Svájcban - mutatták ki kutatók új tanulmányukban. Évente 425 ezer ember idő előtti halála hozható kapcsolatba a légszennyezéssel az EU 28 tagállamában, Norvégiában és Svájcban. A dízelgépkocsikból eredő nitrogén-oxidhoz köthető idő előtti elhalálozás a legmagasabb Olaszországban, Németországban és Franciaországban ezen autók elterjedése miatt. <br/>
Kilenc elfogatóparancs volt érvényben egy budapesti pár ellen 2017.09.20
Kilenc elfogatóparancs volt érvényben egy budapesti pár ellen. A 25 éves nőt hétfőn fogták el a VII. kerületi rendőrök a munkahelyén, mert ellene hét elfogatóparancs volt érvényben kifosztás és hamis tanúzás miatt. Az erzsébetvárosi rendőrök később szóltak a nő élettársának, hogy párját bevitték a kapitányságra. Amikor a 33 éves férfi aznap délután besétált a rendőrségre, őt is őrizetbe vették, hiszen ellene korábban két elfogatóparancsot adtak ki kifosztás miatt. A páros tagjait továbbadták az illetékes hatóságoknak.<br/>
Szijjártó: a magyar külpolitika kiáll a magyar érdekekért és a határon túli magyarokért 2017.09.20
A magyar külpolitika kiáll a magyar érdekekért és a határon túl élő magyarok érdekeiért - mondta Szijjártó Péter külgazdasági és külügyminiszter. A tárcavezető kifejtette: Románia esetében azért is &quot;csalódást keltő&quot; a marosvásárhelyi iskolaügy, mert &quot;a két ország között pozitív folyamatok indultak meg&quot;. Szijjártó Péter Horvátországot illetően közölte: a horvát kormány a Mollal szemben egy nemzetközi választottbírósági eljárást indított, ezt elveszítette, azonban az ítéletet figyelmen kívül hagyta, ezért nem támogatja hazánk Horvátország felvételét az OECD-be.<br/>
Nőttek a bruttó átlagkeresetek júliusban 2017.09.20
Júliusban a bruttó átlagkeresetek 13 százalékkal nőttek az egy évvel korábbihoz képest. A keresetek növekedési üteme alig lassult a júniusi 14 százalék után, amiben szerepet játszott az egyszeri jutalmak és prémiumok összegének 28 százalékos emelkedése is - jelentette a Központi Statisztikai Hivatal. A vállalkozásoknál 12 százalékos növekedés után 303 ezer forintot, míg a költségvetési szférában - a közfoglalkoztatottak nélkül - 11 százalékos növekedéssel, 307 ezer forintot értek el a bruttó átlagkeresetek. <br/><br/><br/>
Egy baleset miatt nem jár a mezőtúri komp 2017.09.20
Egy baleset miatt nem jár a mezőtúri komp. A város és Szarvas között közlekedő jármű kötele túlzottan megfeszült, emiatt kidőlt a szarvasi oldalon a tartóoszlop - közölte a megyei hírportállal a Mezőtúri Intézményellátó Kft. ügyvezetője. Pappné Juhász Emília elmondta, hogy az oszlop alapját újra kellett betonozni, ezért várhatóan jövő hét közepéig még nem lesz használható a komp. Az ügyvezető hozzátette: az adatok szerint egyre többen veszik igénybe az eszközt, emiatt pedig felújíthatták a révházat, az új csörlőházba pedig automata csörlőt szerelhettek be.<br/>
A megyei gazdák gyűjtötték a legtöbb búzát a Magyarok Kenyere Programba 2017.09.20
Szerda délelőtt a Magyarok Kenyere Programban gyűjtött búzából készült lisztet osztották szét a kedvezményezett szervezetek között Jászjákóhalmán. A programba a Jász-Nagykun-Szolnok megyei gazdák ajánlották fel a legtöbb búzát, az ebből készült lisztből pedig Erdélybe is jut - mondta az Amadeus Rádiónak Hubai Imre Csaba, a Nemzeti Agrárgazdasági Kamara megyei elnöke.<br/>
Teljesíthetők a felsőoktatási törvény rendelkezései 2017.09.20
A McDaniel College lehet az első Európai Unión kívüli felsőoktatási intézmény, amely teljesíti a módosított nemzeti felsőoktatási törvény rendelkezéseit, ez pedig azt jelenti, hogy a jogszabály rendelkezései végrehajthatók - közölte az oktatási államtitkár. Palkovics László azt mondta: a Magyarországon oktatási tevékenységet folytató, nem európai felsőoktatási intézmények esetén a magyar kormány és a székhely szerinti állam kormánya között megállapodást kell kötni a működés elvi támogatásáról.<br/> <br/>
Hatástalanok a homeopátiás szerek az európai tudósok szerint 2017.09.20
Nincs rá bizonyíték, hogy a homeopátia bármilyen betegség esetén hatékony lenne, sőt kártékony is lehet, mivel eltántorítja a betegeket a bizonyítékalapú orvoslástól - fogalmazott szakvéleményében az Európai Akadémiák Tudományos Tanácsadó Testülete. A szervezet szerint a homeopátiás készítményeknek bármilyen állítólagos hatása a placebó-effektussal magyarázható. A homeopátiás készítmények nem kielégítően nyomon követett előállítási eljárásai miatt gyógyszerbiztonsági aggályok is felmerülhetnek - tették hozzá.<br/><br/><br/>
Börtönbe kerül a hamburgi G20-on rendőrökre támadó magyar 2017.09.20
A Bors német lapinformációkra hivatkozva azt írja, hogy 1 év 4 hónap börtönre ítélt a bíróság egy 31 éves, magyar férfit, aki rendőrökre támadt a júliusi G20-as csúcson Hamburgban. A magyar férfi részegen egy üveget dobott a rendőrök felé, de nem talált el senkit. Ennek ellenére hivatalos személy ellen megkísérelt súlyos testi sértés miatt állítottak bíróság elé. A Hamburgban hajléktalanként élő magyar férfi a tárgyaláson azt mondta, nem emlékszik semmire. A Bors szerint a férfi korábban emberölés miatt hat év börtönt kapott hazánkban.<br/><br/>
Katalán kormányzati épületekben razziázott a csendőrség 2017.09.20
Házkutatást tartott több katalán kormányzati épületben a spanyol csendőrség szerdán Barcelonában, és több magas rangú tisztviselőt őrizetbe vett. A helyi sajtóban megjelent beszámolók szerint 22 kormányzati hivatalban intézkedtek a hatóságok. A katalán ügyészség utasítására kezdett házkutatásokkal párhuzamosan 14 embert vettek őrizetbe, köztük a katalán gazdasági miniszter vezető titkárát. A spanyol csendőrség az illegálisnak tartott október 1-jei önrendelkezési népszavazással kapcsolatos dokumentumokat keresett. <br/><br/><br/>
Ismét lesz Országos Étterem Hét 2017.09.20
Újra lesz Országos Étterem Hét. Október 9-15. között 3 fogásos menüsorokat kínál számos magyarországi közép- és felső kategóriás étterem. A programhoz már most több mint 100 hely csatlakozott. A legtöbbjük 3300 forintos áron kínálja a menüket. Az előző, tavaszi fordulóban rekordszámú, 26 ezer vendég vett részt az egy hetes kulináris programban. A tradicionális magyar fogásokon túl az ínyencek megkóstolhatják például az olasz, a francia, az amerikai, az ázsiai vagy akár a grúz konyha jellegzetességeit is. <br/>
Fegyvert és lőszereket találtak egy olasz férfinál Beregsurányon 2017.09.20
Egy maroklőfegyvert és mintegy négyszáz lőszert találtak egy olasz férfinál a Nemzeti Adó- és Vámhivatal pénzügyőrei a beregsurányi magyar-ukrán határállomáson. A lövedékek és a forgótáras fegyver az ellenőrzés során, a férfi úti holmijából került elő. A lőfegyver birtoklása Olaszországban és Magyarországon is engedélyhez kötött, ennek ellenére a férfit meglepte, amikor a pénzügyőrök a papírok után érdeklődtek: állítása szerint Ukrajnában biztosították arról, hogy semmilyen engedélyre nem lesz szüksége.<br/><br/><br/>
Megjelent az idei Levéltári Évkönyv 2017.09.20
Hétfőn jelentette meg a megyei levéltár Szolnokon sorozatban a 31. Levéltári Évkönyvet. A mostani kiadványban helyi kutatók adják közre legfrissebb munkájuk eredményeit, amelyek a megye történetének számos érdekes mozzanatát villantják meg - mondta az Amadeus Rádiónak Csönge Attila, a Jász-Nagykun-Szolnok Megyei Levéltár igazgatója.<br/>
Két tettéért is elítélt egy nőt a szolnoki bíróság 2017.09.20
Közfeladatot ellátó személy elleni erőszak, hamis magánokirat felhasználása és garázdaság miatt egy év felfüggesztett börtönbüntetésre ítélt egy 24 éves nőt a Szolnoki Járásbíróság. A lányt egy szolnoki buszon akarta megbüntetni az ellenőr, akinek a hölgy a testvére nevét és adatait diktálta be, majd amikor az ellenőr rendőrt akart hívni, akkor leköpte és hozzávágta a mappáját. A nőt egy másik eset miatt is elítélték, ugyanis fél évvel később egy szolnoki gyorsétterembem rátámadt egy vele haragban álló lányra, akit megütött és megrúgott.<br/><br/><br/>
Drágul a Nemzeti Lovarda felújítása 2017.09.20
Pótmunkák miatt több mint 300 millió forinttal lesz drágább a budapesti Nemzeti Lovarda területén található épületek átalakítása, bővítése, illetve újak építése – derül ki a Közbeszerzési Értesítőből. A létesítmény felújítását az eredeti 1,8 milliárd helyett 2 milliárd 547 millió forintért vállalta el egy két cég alkotta konzorcium. A beruházás költsége most 2 milliárd 868 millió forintra emelkedett. A pótmunkák között szerepel a többi között víztározó és szerelőakna-, illetve útépítés, valamint növénytelepítés is.<br/>
Ónodi-Szűcs: sikerült megfordítani a romló tendenciákat az egészségügyben 2017.09.20
Az egészségügyet korábban jellemző romló tendenciákat az elmúlt hét évben sikerült megfordítani, bár még sok teendő van hátra - jelentette ki az egészségügyért felelős államtitkár. Ónodi-Szűcs Zoltán azt hangsúlyozta, hogy bár számos probléma megoldásra vár, mégis elmondható, hogy míg 2010-ben nőtt a várólisták hossza, addig mára több területen csökkent a várakozási idő. Az erőfeszítéseknek köszönhetően az orvosok elvándorlása is csökkent a korábbi időszak mutatóihoz képest - fűzte hozzá az államtitkár. <br/>
Több mint 400 millió forintot sikkasztott két takarékszövetkezeti vezető 2017.09.20
Vádat emelt egy Pest megyei takarékszövetkezet két vezető tisztségviselője ellen a Dabasi Járási Ügyészség. A két ember 12 év alatt összesen több mint 400 millió forint vagyoni hátrányt okozott a társaságnak. A vád szerint a két nő a pénzintézet egy közbenső cége útján éveken keresztül összesen mintegy 60 millió forintot fizetett egy informatikai cégnek anélkül, hogy ténylegesen igénybe vették volna a szolgáltatást. Az egyik vádlott a saját, a társa és kollégái részére több életbiztosítási szerződést kötött, amiket a társaság fizetett éveken át.<br/>
Diszkriminálta egy ausztrál iskola a szikh diákját 2017.09.20
Diszkriminációnak minősítette egy ausztrál bíróság egy melbourne-i iskola szabályzatát, amire hivatkozva megtiltották egy szikh diáknak, hogy turbánszerű fejfedőt viseljen. A gyerek apja fordult a bírósághoz, mert szerinte indirekt diszkrimináció az, hogy nem engedték a fejfedőt az iskola területén. A bíróság szerint a szikheknél a hajviselet és a fejfedő a vallásgyakorlás lényegi része. A döntést az iskola egyébként egy tavalyi, a családdal történő egyeztetés után hozta meg.<br/>
A Kaukázusban járt a jászberényi múzeum küldöttsége 2017.09.20
Az Oroszországhoz tartozó Oszétiában járt nemrég a jászberényi Jász Múzeumból két régész és két történész. A tíz napos látogatás célja az volt, hogy egy nemzetközi projek keretében megismerhessék a jászok és az oszétek közös múltját - mondta az Amadeus Rádiónak Hortiné dr. Bathó Edit, a Jász Múzeum igazgatója.<br/>
Az uniós átlagnál kevesebb a magyarok várható munkával töltött ideje 2017.09.20
Az Európai Unió tagállamaiban a 15 éves munkaképes lakosság várhatóan munkában töltött éveinek száma átlagosan 35 év volt tavaly, ami mintegy kétéves emelkedést jelent a tíz évvel korábban regisztráltakhoz képest. Magyarország munkaképes lakosságának várható átlagos munkával töltött ideje 33,2 év, ami elmarad az uniós átlagtól. Az Eurostat összesítésében Magyarországnál alacsonyabb átlagosan várható munkaidővel rendelkezik például Luxemburg, Belgium, Románia, Horvátország és Olaszország.<br/><br/>
Elfogták a győri bíróságról megszökött rabot 2017.09.20
Lakossági bejelentés alapján szerda délelőtt Győrszentivánon elfogták azt a rabot, aki múlt kedden szökött meg a Győri Járásbíróság udvaráról. A férfit visszavitték a Győr-Moson-Sopron Megyei Büntetés-végrehajtási Intézetbe. A rabot szeptember 12-én tanúként hallgatták meg a járásbíróságon. A tárgyalás után a férfi a bíróság udvarán mindkét kezét kihúzta a bilincsből és elszaladt. Még aznap felfüggesztették állásából az érintett börtönőrt, valamint a bv-intézet biztonsági osztályának vezetőjét. <br/>
Kárpátaljai rászorulóknak gyűjt az Ökumenikus Segélyszervezet 2017.09.20
A kárpátaljai rászorulók javára szervezett 11 napos gyűjtést az Ökumenikus Segélyszervezet, amely a beérkező adományokat a téli élelmiszer- és tűzifa-segélyakciójára, valamint a rászoruló gyerekek felzárkózását elősegítő programjára fordítja. A pénzadományokat a 1353-as adományvonalon várják, a hívás díja 250 forint. Emellett a www.segelyszervezet.hu oldalon és a szervezet számlaszámára folyamatosan fogadják az adományokat, kérve, hogy a közlemény rovatban a &quot;Kárpátalja&quot; megjelölést tüntessék fel az adományozók.<br/>

References: bíróság 

Bíróság 
 Kúria 
 bíróság 
 bíróság 
 bíróság 
 bíróság 
 bíróság 
 bíróság